"BCP"หวัง4ปีอีบิทดาหมื่นล. หุ้นกู้รอเกรดA
บางจากฯ คาดอีก 4 ปีอีบิทดาพุ่งแตะ 1 หมื่นล้าน ส่วนปีนี้ 5,700 ล้านบาท จ่อออกหุ้นกู้ 1.5 หมื่นล้าน หลังเครดิตขยับขึ้นมาถึง A ตอนนี้ใช้เงินกู้ก่อน
5 มิ.ย. 2554

บางจากฯ คาดอีก 4 ปีอีบิทดาพุ่งแตะ 1 หมื่นล้าน ส่วนปีนี้ 5,700 ล้านบาท จ่อออกหุ้นกู้ 1.5 หมื่นล้าน หลังเครดิตขยับขึ้นมาถึง A ตอนนี้ใช้เงินกู้ก่อน
นายวิเชียร อุษณาโชติ รองกรรมการผู้จัดการใหญ่ สายงานด้านธุรกิจโรงกลั่น บริษัท บางจากปิโตรเลียม (BCP) เปิดเผยว่า บริษัทตั้งเป้าหมายจะมีกำไรก่อนหักภาษี ดอกเบี้ย ค่าเสื่อม (อีบิทดา) ปีนี้5,700 ล้านบาท เพิ่มขึ้นจากปีก่อนมีอีบิทดา 5,000 ล้านบาท และคาดว่าในปี 2558อีบิทดาจะเพิ่มเป็น 1 หมื่นล้านบาท
สำหรับอีบิทดาในปีนี้ มาจากธุรกิจโรงกลั่นสัดส่วน 70% ค้าปลีก 22% และอื่นๆ อีก 3-5% และคาดว่าในปี 2558 กำไรเกิดจากธุรกิจโรงกลั่นอยู่ที่ 50% ค้าปลีก 20% เนื่องจากธุรกิจอื่นๆ จะเพิ่มขึ้นมากเป็น 30% จากโซลาร์เซลล์ ไบโอดีเซล และเอทานอล
ด้านผลประกอบการไตรมาส 2 นี้ คาดว่ารายได้น่าจะสูงกว่าไตรมาสแรก แม้ว่าค่าการกลั่นจะลดลงมาอยู่ที่ 5-6 เหรียญสหรัฐต่อบาร์เรล จากไตรมาสแรกอยู่ที่ 9 เหรียญสหรัฐต่อบาร์เรล เพราะบริษัทได้เพิ่มอัตราการผลิตเป็น 1 แสนบาร์เรลจาก 6.3 หมื่นบาร์เรล และทั้งปีจะผลิตน้ำมันที่ 9.2 หมื่นบาร์เรลต่อวัน จาก 8 หมื่นบาร์เรลในปีที่ผ่านมา
การขออนุมัติผู้ถือหุ้นออกหุ้นกู้วงเงิน 1.5 หมื่นล้านบาท นับเป็นครั้งแรก เพราะก่อนหน้านี้อันดับเครดิตบริษัทอยู่ที่ BBB ซึ่งต่ำกว่าระดับที่สามารถลงทุนได้ แต่ภายหลังทริสเรทติ้งได้ปรับเครดิตขึ้นมาเป็น|A- ถึงจะเป็นระดับที่สามารถลงทุนได้ แต่บริษัทยังไม่คิดจะออกและเสนอขายหุ้นกู้เร็วๆ นี้ เพราะอันดับเครดิตยังอยู่ในระดับต่ำสุดของระดับที่สามารถลงทุนได้ และจะใช้วิธีกู้เงินสถาบันการเงินไปก่อน คาดว่าครึ่งปีหลังต้องการเงินลงทุน 6,000 ล้านบาท เพื่อคืนนี้และลงทุนโครงการโซลาร์เซลล์เฟส 2 มูลค่า 3,600 ล้านบาท 
“บริษัทอยากเห็นเครดิตที่ระดับ A ก่อนแล้วค่อยออกหุ้นกู้ ระหว่างนี้คงใช้เงินกู้ไปก่อน เพราะมีสถาบันต่างประเทศเสนอวงเงินกู้ อัตราดอกเบี้ย 6% เวลา 10 ปี”